PTT กำไรปี 59 โตเกือบ 4 เท่าตัว! รับอานิสงส์บริษัทลูกหนุน
PTT กำไรปี 59 โตเกือบ 4 เท่าตัว! มาที่ 9.46 หมื่นลบ. เพิ่มขึ้น 375% จากปีก่อน 1.99 หมื่นลบ. รับอานิสงส์บริษัทลูกหนุน ตั้งเป้าปี 60 ยอดขายน้ำมันโตต่อ ลุยประมูลงานยักษ์เพียบ
17 ก.พ. 2560

บริษัท ปตท. จำกัด (มหาชน) หรือ PTT รายงานผลการดำเนินงานประจำปี 59 สิ้นสุดวันที่ 31 ธ.ค.59
โดยผลการดำเนินงานในช่วงดังกล่าวปรับตัวขึ้นสาเหตุจากมีขาดทุนจากการด้อยค่า ซึ่งในปี 2558 บริษัทในเครือรับรู้การด้อยค่าสูงกว่าปี 2559 อาทิ ปตท.สผ.ด้อยค่าสินทรัพย์ในการสำรวจและผลิตปิโตรเลียม บริษัท พีทีที โกลบอล เคมิคอล จำกัด (มหาชน) หรือ PTTGC ด้อยค่าสินทรัพย์ใน Myriant PTTER ด้อยค่าในสินทรัพย์เหมืองถ่านหิน เป็นต้น
นอกจากนั้นปีที่แล้วมีรายการที่ไม่ได้เกิดขึ้นประจำ (Non-recurring Items) ได้แก่ ปตท. มีกำไรจากการจำหน่ายเงินลงทุนในบริษัท บางจากปิโตรเลียม จำกัด (มหาชน) (BCP) และ บริษัท สตาร์ ปิโตรเลียม รีไฟน์นิ่ง จำกัด (มหาชน) (SPRC) ส่วน บริษัท ไออาร์พีซี จำกัด (มหาชน) (IRPC) มีรายได้จากการรับคืนหนี้สูญจากเงินให้กู้ยืม และรายได้ค่าสินไหมทดแทนจากเหตุเพลิงไหม้หน่วยปรับปรุงน้ำมันเตา (VGOHT) เป็นต้น ซึ่งหากไม่รวมรายการข้างต้น ปตท.และบริษัทย่อย จะมีกำไรสุทธิเพิ่มขึ้นร้อยละ 44 โดยปรับเพิ่มขึ้นมากในส่วนของธุรกิจก๊าซธรรมชาติ และ NGV รวมถึงกำไรจากสต๊อกน้ำมันสำหรับบริษัทในกลุ่มเพิ่มขึ้นในเกือบทุกกลุ่มธุรกิจ
ขณะที่ นายอรรถพล ฤกษ์พิบูลย์ รองกรรมการผู้จัดการใหญ่หน่วยธุรกิจน้ำมัน PTT คาดว่ายอดการจำหน่ายน้ำมันของ ปตท. ในปี 60 จะเติบโตประมาณ 2-3% ซึ่งเป็นไปตามทิศทางราคาน้ำมันโลกที่คาดการณ์ว่าราคาน้ำมันตลาดดูไบปี 60 จะขยับขึ้นมาอยู่ที่ระดับ 50 เหรียญสหรัฐฯต่อบาร์เรล และเศรษฐกิจประเทศที่คาดว่าจะเติบโต 2-3% พร้อมเดินหน้าเพื่อเปิดประมูลงานโครงการต่างๆ โดยเฉพาะโครงการขนาดใหญ่ ซึ่งรวมถึงการเปิดประมูลหาผู้รับเหมาโครงการท่อส่งก๊าซธรรมชาติหลักเส้นที่ 5